Papersnake/gushiwen huggingface dataset:
送归中丞使新罗册立吊祭（一作李端诗）
李益（唐代）

东望扶桑日，何年是到时。片帆通雨露，积水隔华夷。

浩渺风来远，虚明鸟去迟。长波静云月，孤岛宿旌旗。

别叶传秋意，回潮动客思。沧溟无旧路，何处问前期。
满江红·王母仙桃
邓剡（宋代）

王母仙桃，亲曾醉、九重春色。谁信道、鹿衔花去，浪翻鳌阙。眉锁信娥山宛转，髻梳堕马云欹侧。恨风沙、吹透汉宫衣，余香歇。

霓裳散，庭花灭。昭阳燕，应难说。想春深铜雀，梦残啼血。空有琵琶传出塞，更无环佩鸣归月。又争知、有客夜悲歌，壶敲缺。
万岁楼
李公异（宋代）

万岁名虚得，兴亡已屡移。
楼头秋夜月，当只似当时。
句 其四十七
张舜民（宋代）

晚风亦自知人意，时去时来管送香。
迷香洞
史凤（唐代）

洞口飞琼佩羽霓，香风飘拂使人迷。

自从邂逅芙蓉帐，不数桃花流水溪。
浣溪纱·邵伯艇子置酒
曾廉（清代）

邵伯湖船小画堂。纱棂两面见山光。玉人列坐碧罗裳。

怕日多山杨柳岸，避人小泊水云乡。兰陵美酒郁金香。
题禹庙
张伯玉（宋代）

宝穴千峰下，严祠一水傍。
夜声沧海近，秋势越山长。
薄葬超前古，贻谋启后王。
万灵何以报，终古咏怀襄。
玉楼春（定空寺赏梅）
毛滂（宋代）

蕊珠宫里三千女。滴粉为春尘不住。月华冷处欲迎人，七里香风生满路。

一枝谁寄长安去。想得韶光能几许。醉翁满眼玉玲珑，直到烟空云尽处。
华山
彭氏（清代）

三峰崒嵂插青冥，高处平扪井鬼星。池上莲花开日月，涧边石鼓动雷霆。

药蓝何日逢毛女，仙掌于今忆巨灵。愿驾鹿軿过雾市，丹炉石榻检遗经。
问王稚川借其父承可诗二首 其二
王质（宋代）

百代风流集豫章，娟娟各自作时妆。谁知索虎钩鲸手，传到黄家便到王。
古断肠曲三十首 其二十五
周端臣（宋代）

春娇残醉睡初回，索酒扶头强起来。金斗压灰熏笃耨，玉瓶𣂏水养徘徊。
题卧屏十八花·苣霜
葛立方（宋代）

密叶高丛傲岁寒，殷红腻绿映江干。
沉香亭畔无消息，赖有霜前秋牡丹。
送陈暹翁还白门兼简翁婿吴允中
谢晋（明代）

东风缭乱送飞花，啼鸟声中换物华。梦境青山犹在客，春来白下未还家。

一帆细雨空江暝，千里平芜去路赊。遥想馆甥应待久，秦淮日日望归槎。
雨中过临平湖
沈括（宋代）

绿蒲浅水清回环，浪头雨急声珊珊。画桡惊起远近雁，宿霭欲乱高低山。

败蓬半漏野更好，短缆数断迟转闲。溪翁此日乘浩渺，搔首坐哨烟云间。
览镜二首
袁燮（宋代）

工夫一日不专精，面目尘埃已可憎。
何必鉴人明得失，青铜相对即良朋。
途中寄徐录事（比以王书见赠）
高适（唐代）

落日风雨至，秋天鸿雁初。离忧不堪比，旅馆复何如。

君又几时去，我知音信疏。空多箧中赠，长见右军书。
秋宵辞
白玉蟾（宋代）

空山寂无人，出门但明月。
悲哉谁与论，对此一愁绝。
清露袭衣裳，凉风逼毛发。
泪雨忽复晴，愁云悄自灭。
顾影青松下，此意在绛阙。
爇心香 咏鹤
马钰（金朝）

虽处鸡群，如凤□□。自丁令、化现如斯。霜毛朱顶，玉羽琼肌。

唼太湖萍，潭鼻粟，唳云霓。

朝戏芝田，夕饮瑶池。待五乔、来控当归。舞吴市显，乘卫轩奇。

便指蓬壶，朝金阙，赴丹墀。
晚秋西省寄上李韩二舍人
司空曙（唐代）

昼漏传清唱，天恩禁旅秋。雁亲承露掌，砧隔曝衣楼。

赐膳中人送，馀香侍女收。仍闻劳上直，晚步凤池头。
次韵岑彦高史强本春日书怀二首 其一
苏过（宋代）

二豪以诗鸣，优劣孰敢分。纵横阅万卷，何忧备三邻。

终年发揣摩，秀句吐阳春。谁云不菑畬，安取三百囷。

汝颍素多奇，世不乏孙陈。著书效潜夫，奏赋嗤陵云。

哀时无祁奚，丹书谁为焚。傥令试一割，晋盗当奔秦。

德业閟不耀，天欲昌其身。定交乃余求，不贵白发新。

从此杖屦数，为子扫榻尘。高谈看亹亹，挥麈落纷纷。
题山家僧自在窝
连文凤（宋代）

此即家山处，春风住几年。
书看红日坐，时抱白云眠。
半榻清闲地，一龛安乐禅。
丛林有规矩，何似且随缘。
漫兴 其三
郑樵（宋代）

门前半亩禾苗，日午翠色可描。笑问耦耕沮溺，何劳蓑笠终朝。
临汝书院落成诸公有诗用韵
艾性夫（元代）

鱼跃鸢飞喜落成，鹅湖鹿洞共峥嵘。
世无孔孟乾坤熄，学到周程日月明。
议论高虚终害道，圣贤平实不争名。
光风霁月元无迹，分付庭前草自生。
清平乐·露花烟柳
李邴（宋代）

露花烟柳。春思浓如酒。几阵狂风新雨後。满地落红铺绣。风流何处疏狂。厌厌恨结柔肠。又是危阑独倚，一川烟草斜阳。
句
陈亚（宋代）

棋怕腊寒呵子下，衣嫌春暖缩纱裁。
句
谭用之（五代）

流水物情谙世态，落花春梦厌尘劳。（《贻僧》）

织槛锦纹尘乍结，堕书花印菊初残。（《宿西溪隐士》）

光阴老去无成事，富贵不来争奈何。（《途中》）

眠云无限好知己，应笑不归花满樽。（《入关》，

以上并《吟窗杂录》）
弋阳县古葛陂也县有古刹临大溪相传云佛图澄浣肠故地
孙觌（宋代）

古道阴森翠柏行，长鞭摇曳紫游缰。佩鸣苍玉倾瑶席，地布黄游列宝坊。

仙客杖飞龙有角，胡僧肠浣水生光。两朝人物空冥寞，百代风流竞淼茫。

松骨倚天增老气，溪毛著水渡微香。鸦啼鹊噪秋风外，千丈藤萝挂夕阳。
秋夜坐
释遇臻（宋代）

秋庭肃肃风颾颾，寒星列空蟾魄高。
搘颐静坐神不劳，鸟窠无端吹布毛。
送内弟袁德师
窦群（唐代）

南渡登舟即水仙，西垣有客思悠然。

因君相问为官意，不卖毗陵负郭田。
石鼓山半山亭小憩
郭式昌（清代）

数里闻溪濑，入山惟乱松。空香薰日气，积翠冷云容。

夕磬烟中寺，风泉涧底舂。岩扉随意叩，欢喜一僧逢。
题崇兰馆圃 其二
赵子昼（宋代）

疏食深山谢击鲜，瓠肥那得此枵然。祇应久绝纷华念，亦笑臞儒不是仙。
除夕同申凫盟集路吾徵郡宅
胡孟向（清代）

此生徒浪掷，对酒莫匆匆。谁识忧欢别，惟怜道谊同。

君情真好客，吾党各成翁。彩笔今才尽，题诗惜未工。
题黄唐伯一经堂
杨万里（宋代）

人言天两生仲尼，不知仲尼生两仪。
易中先自有太极，生天生两谁得知。
一经以後脉为六，六经以前一经足。
学子要探天两心，诗书执礼皆可寻。
吾乡後身黄叔度，教子一经有住处。
寄言韦家父子间，浪比籯金良汗颜。
和乔尹四绝 其一
何梦桂（宋代）

兰枻藤桡桂作舟，锦江江上泛春流。自怜野燕翅翎短，空望江头鹳雀楼。
乙卯端午十绝
刘克庄（宋代）

不喜追风骠，尤憎竞渡船。
宁为之反殿，怕着祖生先。
句
石延年（宋代）

繁萼香琼乱，残英绛雪遗。
雨夜
陆游（宋代）

一雨遂通夕，安眠失百忧。
窗扉淡欲晓，枕簟凛生秋。
画烛争棋道，金尊数酒筹。
依然锦城梦，忘却在南州。
祝家墩阻水旦起舟人云天上风花顺矣作一绝
晁补之（宋代）

依依牛马辨平沙，三日扁舟近祝家。
明日扬颿应复驶，蒸云散乱作风花。
和梅侍读给事秋雪
宋祁（宋代）

朔气迎秋晏，因成糅雪飘。
园宾惊早赋，郢曲爱新调。
杂霰鸣寒惊，纷花混晚苕。
光含阙边凤，温借省中貂。
缟顷才供望，监波已屡销。
今年属清思，旻宇其寥寥。
赠刘仲堪
王禹偁（宋代）

刘生颇少秀，为学识根柢。
丘轲有堂奥，试脚到阶砌。
杨墨恣荒榛，挥手欲芟薙。
携文访谪居，趣向非权势。
对挹雏凤下，交言孤鹤唳。
在璞认良玉，行当为国器。
彼茁见灵芽，伫可供王祭。
岂止随众人，区区一枝桂。
宜哉孙汉公，妻之以女弟。
吾家兄之子，笄年未伉俪。
恨不早相逢，取子为佳壻。
溪上春日
王庭圭（宋代）

迟日千花艳，开帘双燕飞。好山晴拂汉，远水静含晖。

细草争青出，佳人薄暮归。此时春思乱，未觉向来非。
庚戌正月一日游都峤山留五绝句栖真观中 其三
李纲（宋代）

远目增明都峤山，丹梯况得遂跻攀。乃知猿鹤真心在，乘服轩裳秪强颜。
中条山
王禹偁（宋代）

崛起巨河边，奔腾欲上天。
远临沧海尽，高与太行连。
大块横为脊，它山立似拳。
土膏经舜耒，石险任秦鞭。
洞黑狂吹雨，峰青冷罩烟。
店荒坛道绝，寺古柏梯悬。
崦漏微茫雪，岩垂淅沥泉。
迸根通砥柱，斜径入闲田。
北笑恒藏宝，西轻华耸莲。
三门遥托迹，五老迥差肩。
落实樵夫拾，灵苗本草传。
柱空擎雁塔，倒影蓋渔船。
绘画终无手，封崇必有年。
盐池浮翠霭，董泽媚漪涟。
阴壑乖龙蛰，枯杉冻虺穿。
图经标数郡，神异产群贤。
呼寿嵩何谄，升中泰岂专。
斯文如已矣，此地可终焉。
暂看犹销病，频登合得仙。
许昌休自负，吾什亦铭镌。
朔管
方干（唐代）

寥寥落何处，一夜过胡天。送苦秋风外，吹愁白发边。

望乡皆下泪，久戍尽休眠。寂寞空沙晓，开眸片月悬。
宿城南亡友别墅
温庭筠（唐代）

水流花落叹浮生，又伴游人宿杜城。

还似昔年残梦里，透帘斜月独闻莺。
春日杂咏二首 其一
吴师道（元代）

二月忽将半，一春能几时。寒随鸿雁别，雨赴杏花期。

江水碧于酒，山云白似炊。登楼思无限，孤客在天涯。
淳熙二的春帖子词·寿圣明慈太上皇后合六首
崔敦诗（宋代）

翠辇西湖路，雕盘北苑花。
时平无外事，随意趁年华。
画屏二首 其一
刘敞（宋代）

滔滔江湖万千顷，何为飞来入轩屏。大涝不增旱不减，静听无声视无影。
又和前韵十首
廖行之（宋代）

曲槛琱栏诧护持，宽閒何用著藩篱。
林间立马多真赏，须信行人口是碑。
归田述感 其三
孙毓汶（清代）

扶病垂朱绂，低头愧野人。本无轩冕意，直取性情真。

忧我营茅栋，呼儿正葛巾。礼宽心有适，对酒满壶频。
送周司业祭扫还临海二首 其二
边贡（明代）

赤阑桥上路，千载一青衫。家说编修里，人惊乐正衔。

听泉过万竹，看月步双岩。寂寞成均地，春风早挂帆。
如梦令·休讶弟兄不喘
谭处端（元代）

休讶弟兄不喘。只要人情疏远。不敢受人钦，不喜轻肥杯脔。舒展。舒展。锻炼丹砂九转。
送杨学士三首
宋祁（宋代）

觚棱初日九天开，躞蹀桑郊五马回。
群玉三山藏册府，偃壶双笔给中台。
编堂旧政盘留薤，画省新辞砌有苔。
阙里诸生弥属望，雪园他日待延枚。
寄献狄右丞
郑谷（唐代）

逐胜偷闲向杜陵，爱僧不爱紫衣僧。身为醉客思吟客，

官自中丞拜右丞。残月露垂朝阙盖，落花风动宿斋灯。

孤单小谏渔舟在，心恋清潭去未能。
隆兴书堂自警三十五首
陈淳（宋代）

百乐不足玩，万好俱无益。
休休事追逐，荡志而害德。
喜观即到复题短篇二首
杜甫（唐代）

巫峡千山暗，终南万里春。
病中吾见弟，书到汝为人。
意答儿童问，来经战伐新。
泊船悲喜后，款款话归秦。

待尔嗔乌鹊，抛书示鶺鸰。
枝间喜不去，原上急曾经。
江阁嫌津柳，风帆数驿亭。
应论十年事，愁绝始星星。
送粹州高参军还京
卢照邻（唐代）

京洛风尘远，褒斜烟雾深。
北游君似智，南飞我异禽。
别路琴声断，彼山猿鸟府。
一乖青岩酌，空仁白云心。
小至
毛珝（宋代）

九地阳初动，披衣起拥炉。门前初去马，窗外渐啼乌。

云色呈金未，梅梢破玉无。焚香待天晓，点易自研朱。
晚秋郊居八首 其六
赵蕃（宋代）

霜天柿叶须收拾，咫尺山园底去迟。不是功名羁绊得，病来筋力费扶持。
道间见桃李花
刘学箕（宋代）

东风到处竞繁华，不问穷檐与大家。
垂柳丝中深院宇，隔墙时有出来花。
寄题王宗卿答春堂
赵汝譡（宋代）

天德不可名，煦濡在三春。
母恩不可报，爱慕极终身。
粲粲白华士，築堂奉其亲。
堂前种业兰，堂后植修筠。
列卿禁武近，出牧藩条新。
起居佩慈训，平讞宣皇仁。
属怀音书遥，曷慰色笑频。
驰神越海峤，竦睇彻昏晨。
鼎钟曾足多，涤瀡良未珍。
请将蓼莪义，一为君子陈。
诉衷情（三月八日仲存席上见吴家歌舞）
毛滂（宋代）

花阴柳影映帘栊。罗幕绣重重。行云自随语燕，回雪趁惊鸿。

银行歇，玉杯空。蕙烟中。桃花髻暖，杏叶眉弯，一片春风。
五次韵送蹈中造朝
苏泂（宋代）

镜曲春帆远，延和晓仗穿。
已更新历日，休问小行年。
用我书三箧，从渠食万钱。
功名今古意，留眼看苍天。
长桥
张亢（魏晋）

云收雾霁水风高，百丈虹桥气势豪。
疑是玉龙藏爪距，潜来江上看波涛。
丹渡晴帆
柳学鹏（清代）

苍茫丹港阔，一叶挂云晴。棹击清波碎，帆悬晓曙迎。

扬风随曲水，驾浪鼓层浤。舳映残烟净，窗含半月明。

停桡芳草陌，轻渡落猿声。认得津头路，兴怀万里情。
独酌
陆炳（清代）

迢递云归山，徘徊日沈阁。鸟还月渐明，空庭何寂寞。

客思苦无聊，衔杯成独酌。酒狂起欲舞，拔剑摇霜锷。

意气如河山，平生重一诺。如何反覆情，大义同糟粕。

弃置勿复言，贫当甘藜藿。
林孝廉以黄尧衢书至并新诗投赠报以此章
胡应麟（明代）

席帽戴残阳，翩翩白面郎。登龙年尚少，系马日偏长。

万卷窥藜阁，双钩合草堂。寄声黄叔度，夜雪待孤航。
趁市八首 其四
方国骅（明代）

桑麻无术故山求，归兴聊从物外游。万里词臣怀海市，千家鲛外杂蜃楼。

丈人屡觅开元历，长者常披五月裘。怪底猎心犹未槁，逐看蛮女打春毬。
柯玉井赠宝剑
杨慎（明代）

金装宝剑倚崆峒，持赠惭非陆贾功。老境慢劳身出塞，少年空有志平戎。

冲霄紫气玑衡北，照夜清光奎壁东。虎豹潜藏魑魅避，归来不叹路途穷。
朱新仲舍人灊山诗集，其子軧叔止见惠，且有
杨万里（宋代）

灊山诗伯锦裁篇，玉树郎君手为编。
美似洛花争晓靓，清如江为赴秋圆。
力追杜老今谁拟，亲得陵阳夜半傅。
再拜一吟三太息，青灯细雨伴凄然。
辛未元正六日立春值次儿泰十岁生日作 其二
屈大均（明代）

当年占得泰，生果值三阳。綵合而翁舞，甘分祖母尝。

春先人日暖，日向立春长。示尔辛盘颂，应追笔墨香。
张大资夫人挽词
孙觌（宋代）

早岁乘龙见伯鸾，赐衣霞烂出齐官。自从东阁郎君贵，只作西池阿母看。

紫玉箫吹丹凤去，青萍剑合两蛟蟠。素车白马城南路，愁见春风桂影团。
寄题浮梁县丰乐亭
金君卿（宋代）

百流南泻昌江浔，涵光吐润生良金。
从前良令固无几，矧复惠政留于今。
四十年来耆旧语，李谢刘杨遗爱深。
高君气象又宏远，能以和易调群心。
政平讼简日多暇，远嚣凌俗开胸襟。
旋治东园敞轩闼，四睇环耸千高岑。
已占溪山足清思，更添桃李成浓阴。
斯亭不独与民乐，乐得贤者同登临。
嗟予万里走燕赵，弱羽归飞思故林。
空吟绝致未能往，徙倚南风聊寄音。
送雍陶游蜀
姚合（唐代）

春色三千里，愁人意未开。木梢穿栈出，雨势隔江来。

荒馆因花宿，深山羡客回。相如何物在，应只有琴台。
好事近·敧枕不成眠
史浩（宋代）

敧枕不成眠，得句十分清绝。一夜酸风阁花，酝江天飞雪。晓来夜皪看枝头，老蚌剖明月。帝所待调金鼎，莫教人轻折。
昨承召命以末疾不能行感激追赋此
胡俨（明代）

老病新看镜，形容太瘦生。昨孤前席召，只益负暄情。

白发千茎短，丹心一寸明。玉堂天上近，终日彩云横。
赋得月漉漉送方叔高作尉江南
雅琥（元代）

月漉漉，泥在水。送君归，几千里。泥在水，月不明。执君别，难为情。

漉漉见月，水深泥多。飘飘游子，岁暮如何？洞庭霜下，木落无波。

白云在望，鼓枻讴歌。念子之来，携书一束。兹焉言归，荣养以禄。

雄剑在匣，弨弓在箙。驰骋千里，毋尔局蹙。
闻凌髭放脱白丹霞此寄 其二
释今无（明代）

眼老烟霞阔，尘轻岱华浮。几年无国土，今日有松楸。

窗冷山飞叶，心明海息沤。再冬应得见，高腊笑云头。
程参政挽诗三首 其一
洪适（宋代）

身近长安日，官无州县劳。黄麻袭姚姒，赤舄等伊咎。

量与南溟阔，名如北斗高。十年蟠绿野，轩冕一秋毫。
江南曲
毛直方（宋代）

沽酒酹江神，发船相送饯。
船去浪如席，船回风似箭。
金菊对芙蓉 对菊
何振岱（清代）

丛菊花黄，词人发白，风前相映分明。道不嫌老丑，如汝伶俜。

迟开至竟还能久，管世间、飞絮浮萍。帽檐斜插，端应未改，少日心情。

小掬盏水清泠。荐义熙一叟，聊替方棂。恁天阴雁过，秋气峥嵘。

自将热泪■■洒，耿忘言、淡守孤馨。金釭夜静，更扶香影，画上绡屏。
放步园林得俗字韵
郭印（宋代）

林稀怨秋风，松柏未改绿。
偷閒挈杖来，小迳缘诘曲。
鸟鸣契深挈，山色供遐瞩。
欣然若有获，一荡尘襟俗。
平生本逸放，谁信简书束。
失身名宦场，冠冕成桎梏。
老骥欲何之，盐车终局促。
求仁又焉贪，知足乃不辱。
纳纳乾坤大，胡为自蹐跼。
归欤倘成赋，矫首云中鹄。
再题式之诗后石屏父将皆有诗名
叶颙（元代）

先生家世以诗鸣，久擅吟坛老将名。前辈群贤闻必喜，晚唐诸将见皆惊。

云幡碧海苍龙影，风递青林紫凤声。石鼎煮茶尤韵美，松涛溅雪暮潮生。
江宿
张治（明代）

移舟初极浦，倚岸即斜曛。
澹澹月临水，微微星出云。
流萤散高影，暗水聚寒纹。
山雨夜深至，凄然不可闻。
风叹
吕温（唐代）

青海风，飞沙射面随惊蓬。洞庭风，危墙欲折身若空。

西驰南走有何事，会须一决百年中。
感秋兰
曹勋（宋代）

云何为兮深山，水何为兮幽谷。
匪杂佩于华裾，耻见珍于流俗。
噫嘻，疑枳棘与荆榛，
不辞荣於秋绿。
薄暮石秀才儒珍自宣镇至欲陪余登云泉山不果呼酒夜酌便用前韵赠之 其一
张佩纶（清代）

谁赍庞通具，直入渊明家。篮舆欲命驾，山僧亦无花。

清泉自寒冽，绝磴时欹窊。时沙莽千里，历历见翟柤。

猛石伏如虎，长川曲如蛇。挟君幽并气，望远空吁嗟。

俯仰忆陈迹，知旧余疏麻。佳辰剩独笑，山月斟流霞。

君来已不寂，烂醉吾生涯。何必登高赋，戏墨聊涂鸦。
传闻北虏请和
薛季宣（宋代）

会稽吴功薄，夫椒越报深。汉驱胡远遁，周任狄来侵。

赖是佛狸死，何当颉利禽。请和君信否，无故莫容心。
闲遣
文同（宋代）

庭竹拥高丛，移床就好风。
掩门休务外，隐几坐忘中。
世事元何物，人心了即空。
客来休借问，此意浩无穷。
写怀二首
杜甫（唐代）

劳生共乾坤，何处异风俗。冉冉自趋竞，行行见羁束。

无贵贱不悲，无富贫亦足。万古一骸骨，邻家递歌哭。

鄙夫到巫峡，三岁如转烛。全命甘留滞，忘情任荣辱。

朝班及暮齿，日给还脱粟。编蓬石城东，采药山北谷。

用心霜雪间，不必条蔓绿。非关故安排，曾是顺幽独。

达士如弦直，小人似钩曲。曲直我不知，负暄候樵牧。

夜深坐南轩，明月照我膝。惊风翻河汉，梁栋已出日。

群生各一宿，飞动自俦匹。吾亦驱其儿，营营为私实。

天寒行旅稀，岁暮日月疾。荣名忽中人，世乱如虮虱。

古者三皇前，满腹志愿毕。胡为有结绳，陷此胶与漆。

祸首燧人氏，厉阶董狐笔。君看灯烛张，转使飞蛾密。

放神八极外，俯仰俱萧瑟。终契如往还，得匪合仙术。
游石门县层山流杯亭观卓锡泉
刘子澄（宋代）

寺惟泉最古，有咏载州图。几度流觞了，长如卓锡初。

楚山闽老住，隋柏宋朝枯。雨后人耕急，荒冈带月锄。
杂感 其三
王世贞（明代）

为性本薄劣，聊乐在诗书。稍与古人近，顿觉世人疏。

饱饭藉高卧，忽起临前除。隐隐带西山，历历薄吾庐。

百里距非迩，爽气时吞嘘。出门复入门，举足愁尘污。

以兹欣散秩，牢落扬雄居。
春畦
晁公溯（宋代）

水满春畦白，云连晚照黄。
野花时结子，溪柳不成行。
客礼容吾懒，酣歌与世忘。
晚来得新句，吟罢立苍茫。
陵阳春日（一作移摄太守寄汝洛旧游）
许浑（唐代）

百年身世似飘蓬，泽国移家叠嶂中。万里绿波鱼恋钓，

九重青嶂鹤愁笼。西池水冷春岩雪，南浦花香晓树风。

纵倒芳尊心不醉，故人多在洛城东。
九
朱熹（宋代）

怀山不能寐，中宵命行轩。亭午息畏景，薄暮登危峦。

峻极踰百磴，萦纡欲千盘。行行遂曛黑，月落天风寒。

羽人候中涂，良朋集林端。问我何所迫，而尝兹险艰。

疲劳既云极，饥渴不能言。投装卧中丘，幸此一室宽。

怒号竟永夕，客枕无时安。旦起辟幽户，竹树青檀栾。

惊喜非昔睹，披寻得新观。淹留十日期，俯仰有馀欢。

寄语后来子，勿辞行路难。
游南岳
张乔（唐代）

入岩仙境清，行尽复重行。若得闲无事，长来寄此生。

涧松闲易老，笼烛晚生明。一宿泉声里，思乡梦不成。
閒退自适
姜特立（宋代）

老退保余生，不愧身与口。
大似刘真长，东山亦何有。
和陶读山海经十三首韵送机简堂自景星岩再住
吴芾（宋代）

幽栖非不胜，触目是林丘。
若比兹岩秀，培塿固难俦。
云山千里见，石泉四时流。
登临有如此，何必更他游。
有酒十章
元稹（唐代）

有酒有酒鸡初鸣，夜长睡足神虑清。悄然危坐心不平，

浩思一虑初彭亨。澒洞浩汗真无名，胡不终浑成。

胡为沉浊以升清，矗然分画高下程。天蒸地郁群动萌，

毛鳞裸介如鬇鬡.呜呼万物纷已生，我可奈何兮杯一倾。

有酒有酒东方明，一杯既进吞元精。尚思天地之始名，

一元既二分浊清。地居方直天体明，胡不八荒圢圢如砥平。

胡山高屹崒海泓澄，胡不日车杲杲昼夜行，

胡为月轮灭缺星fU盯，呜呼不得真宰情，

我可奈何兮杯再倾。

有酒有酒兮湛渌波，饮将愉兮虑弥和。念万古之纷罗，

我独慨然而浩歌。歌曰：天耶，地耶，肇万物耶，

储胥大庭之君耶。恍耶，忽耶，有耶，传而信耻，

久而谬耶。文字生而羲农作耶，仁义别而圣贤出耶。

炎始暴耶，蚩尤炽耶，轩辕战耶，不得已耶。仁耶，

圣耶，悯人之毒耶。天荡荡耶，尧穆穆耶。岂其让耶，

归有德耶。舜其贪耶，德能嗣耶。岂其让耶，授有功耶。

禹功大耶，人戴之耶。益不逮耶，启能德耶。家天下耶，

荣后嗣耶。于后嗣之荣则可耶，于天下之荣其可耶。

呜呼远尧舜之日耶，何弃舜之速耶。辛癸虐耶，汤武革耶。

顺天意耶，公天下耶。踵夏荣嗣，私其公耶。并建万国，

均其私耶。专征递伐，斗海内耶。秦扫其类，威定之耶。

二代而陨，守不仁耶。汉魏而降，乘其机耶。短长理乱，

系其术耶。尧耶，舜耶，终不可逮耶。将德之者不位，

位者不逮其德耶。时耶，时耶，时其可耶。

我可奈何兮一杯又进歌且歌。

有酒有酒兮黯兮溟，仰天大呼兮，天漫漫兮高兮青。

高兮漫兮吾孰知天否与灵。取人之仰者，

无乃在乎昭昭乎曰与夫日星。何三光之并照兮，

奄云雨之冥冥。幽妖倏忽兮水怪族形，

鼋鼍岸走兮海若斗鲸。河溃溃兮愈浊，济翻翻兮不宁。

蛇喷云而出穴，虎啸风兮屡鸣。污高巢而凤去兮，

溺厚地而芝兰以之不生。葵心倾兮何向，松影直而孰明。

人惧愁兮戴荣，天寂默兮无声。呜呼，天在云之上兮，

人在云之下兮，又安能决云而上征。呜呼，

既上征之不可兮，我奈何兮杯复倾。

有酒有酒香满尊，君宁不饮开君颜。岂不知君饮此心恨，

君今独醒谁与言。君宁不见飓风翻海火燎原，

巨鳌唐突高焰延。精卫衔芦塞海溢，枯鱼喷沫救池燔。

筋疲力竭波更大，鳍燋甲裂身已干。有翼劝尔升九天，

有鳞劝尔登龙门。九天下视日月转，龙门上激雷雨奔。

螗蜋虽怒谁尔惧，鹖旦虽啼谁尔怜。抟空意远风来壮，

我可奈何兮一杯又进消我烦。

有酒有酒歌且哀，江春例早多早梅。樱桃桃李相续开，

间以木兰之秀香裴回。东风吹尽南风来，莺声渐涩花摧颓。

四月清和艳残卉，芍药翻红蒲映水。夏龙痡毒雷雨多，

蒲叶离披艳红死。红艳犹存榴树花，紫苞欲绽高笋牙。

笋牙成竹冒霜雪，榴花落地还销歇。万古盈亏相逐行，

君看夜夜当窗月。荣落亏盈可奈何，生成未遍霜霰过。

霜霰过兮复奈何，灵芝夐绝荆棘多。荆棘多兮可奈何，

可奈何兮终奈何。秦皇尧舜俱腐骨，

我可奈何兮又进一杯歌复歌。

有酒有酒方烂漫，饮酣拔剑心眼乱。声若雷砰目流电，

醉舞翻环身眩转。乾纲倒轧坤维旋，白日横空星宿见，

一夫心醉万物变。何况蚩尤之蹴蹋，安得不以熊罴战。

呜呼，风后力牧得亲见，我可奈何兮又进一杯除健羡。

有酒有酒兮告临江，风漫漫兮波长。渺渺兮注海，

海苍苍兮路茫茫。彼万流之混入兮，

又安能分若畎浍淮河与夫岷吴之巨江。味作咸而若一，

虽甘淡兮谁谓尔为良。济涓涓而缕贯，

将奈何兮万里之浑黄。鲸归穴兮渤溢，鳌载山兮低昂。

阴火然兮众族沸渭，飓风作兮昼夜猖狂。顾千珍与万怪兮，

皆委润而深藏。信天地之潴蓄兮，

我可奈何兮一杯又进兮包大荒。

有酒有酒兮日将落，馀光委照在林薄。阳乌撩乱兮屋上栖，

阴怪跳趫兮水中跃。月争光兮星又繁，烧横空兮焰仍烁。

我可奈何兮时既昏，一杯又进兮聊处廓。

有酒有酒兮再祝，祝予心兮何欲。欲天泰而地宁，

欲人康而岁熟。欲凤翥而鹓随兮，欲龙亨而骥逐。

欲日盛而星微兮，欲滋兰而歼毒。欲人欲而天从，

苟天未从兮，我可奈何兮一杯又进聊自足。
葬许君男北山楼畔
吴保初（清代）

嘒星暗河汉，素月落丘樊。送子归幽穴，流萤照寝门。

草虫哭灯死，风雨吊花魂。谁共茅山隐，牛衣有泪痕。
老病六言十首呈竹溪 其九
刘克庄（宋代）

识郑尚书曳履，嫌高将军涴靴。难伴小儿上树，且饶跛子看花。
题陶灿文引觞自酌图七首 其一
王家枢（清代）

我欲列枢府，抗章谈国事。谠论追陆宣，治平策贾谊。

越俎既招尤，狂言亦滋忌。不如来饮酒，陶然且长醉。
咏屏风
袁恕己（唐代）

绮阁云霞满，芳林草树新。鸟惊疑欲曙，花笑不关春。

山对弹琴客，溪留垂钓人。请看车马客，行处有风尘。
庠拜手顿首启伏蒙学士九丈再赐诗章庠僭率继和尚觊采览
王庠（宋代）

鸣凤览德来纪年，要知圣泽如流泉。霜钟堂前饱竹实，道人娱凤抚舜弦。

敲门剥啄谁传命，淡云磨丹开天镜。明朝相约送涪翁，夜静林深绕清磬。

涪翁万里离鬼门，竹枝莫恼白使君。欲试刚肠置冰炭，抱琴远别冲行云。

邂逅东坡应话旧，但说海山千万秀。道庠问讯今何如，自笑侬还空鹤瘦。

我不愧天欺日月，何须更扣杯珓说。玉局洞天云绕椽，渔竿远信烦公传。
朱门
王越（明代）

闻说朱门夜半开，楚王时唤莫愁来。于今满地皆荆棘，野鸟不啼人自哀。
晓枕不寐书所感三首 其二
周紫芝（宋代）

南市津头忆买船，花姑溪上钓晴烟。老来安得孤篷夜，横枕蓑衣听雨眠。
镊白
韦庄（唐代）

白发太无情，朝朝镊又生。始因丝一缕，渐至雪千茎。

不避佳人笑，唯惭稚子惊。新年过半百，犹叹未休兵。
和公济饮湖上?一作：袁公济饮客湖上，东坡
苏轼（宋代）

昨夜醉归还独寝，晓来宿雨鸣孤枕。
扁舟小棹截湖来，正见青山驳云锦。
须知老人兴不浅，莫学公荣不共饮。
与君歌鼓乐丰年，唤取千夫食陈廪。
寄吕英父
刘过（宋代）

清时萧散坐才疏，收拾穷愁却著事。
诗笑有神通梦寐，丰标不俗更清癯。
黄花细雨图江路，落日西风处士庐。
抖擞尘埃旧时帽，不妨觅句倒骑驴。
白云端和尚赞二首
释宗杲（宋代）

少处更减，多处又添。
达磨不会，却反西天。
登韩氏园最高亭
姚莹（清代）

三年瘴雾变朱颜，偶款柴荆欲闭关。祗觉山川皆海外，不知身世尚人间。

秋风白卷寒沙起，落日红依估舶还。漫拟鱼龙终变化，九重高可许跻攀？
永遇乐·学道修心
佚名（宋代）

学道修心，存神炼性，直要轻举。补脑还精，流水不腐，户枢终不蠹。日魂月魄，抟归炉鼎，真气自然流聚。把心猿缚住，意马追回，迥无尘虑。定中明有，阳龙阴火，水火透时为度。八段奇文，千口活法，向上有一路。吕公高尚，未离人世，有分也须相遇。约十洲三岛，骖鸾跨鹤，大家同去。
重九日忆菊
司马光（宋代）

节物都何晚，佳辰容易过。
黄花不足念，当奈酒杯何。
住金塔寺十四首 其五
释函可（明代）

四月五月间，畦蔬摘有馀。口腹亦何厌，贪得无贤愚。

言采岸边菌，兼采水中蒲。菌味既已别，蒲根更复殊。

岭南金竹笋，恍惚可与俱。十年忆乡土，口嚼心踌躇。
枕上得句
路孟逵（清代）

旅枕无端寐不成，客怀如猬对寒檠。听残鼓角三更雨，梦逐关河万里情。

两地看花添别恨，一番闻雁感浮名。低徊往事无聊甚，起步中庭月正明。
宿吴江县
张镃（宋代）

既望月轮迟未上，更深阔港喧轻浪。
舟人惯夜自牵撑，却嫌炬火光摇晃。
长桥千柱过顷刻，良久阴辉弄云黑。
渔家裹鮓缚蟹来，波系松鲈取艰得。
堤平步散情初适，此去垂虹才咫尺。
登舆风力透衣绵，俯槛波声卷沙碛。
商船鱼贯昏烟隔，天水难分但空碧。
三贤远矣英爽存，来往频年定相识。
兴亡慨叹终何益，愚知俱为百年客。
划然长啸起蛟龙，共向吟牋飞霹雳。
涂阳八咏 其三 萧寺晓钟
唐之淳（明代）

朝听萧寺钟，暮听萧寺钟。当年铸钟者，陵云起秋风。
和李雁湖晚春即事八首
吴泳（宋代）

纷纷花片落车茵，点点苔钱衬屐痕。
造化生机浑不尽，又将新绿转春温。
明镜词
胡奎（元代）

我有古时镜，照君玉雪颜。湛然如止水，终古无波澜。

世人但照面，照心不自见。照面不照心，妍媸竟何辨。

所以百鍊精，鬼神无遁情。愿为千里月，远近逐君行。
新秋
杜乘（清代）

薄云如曳絮，天际送新凉。暮雨残花径，秋星淡草堂。

漏知前夜短，愁比去年长。谁复高楼上，秦筝响未央。
风中柳 春归咏燕
朱中楣（清代）

满地榆钱，恰是赎将春去。乱红飘、残莺无语。断肠春去。

又值黄梅雨。燕慵飞、绣帘偷觑。

嗔婢垂帘，几向枝头如诉。故衔泥、把花笺污。晚香浮处。

见蔷薇半吐。翠烟锁、一林飞絮。
馆振芳堂留题
吴仕训（明代）

开春欣适馆，首夏复招寻。花气旋通座，蝉声并入琴。

奇芳看竞爽，古调属希音。他日重游处，应团玉树林。
拟温飞卿杨柳枝六首 其六
曾习经（清代）

生死如山不动尘，更何言句谢天亲。无端强附金荃集，付与寻枝摘叶人。
暮春杂咏 其一
胤禛（清代）

春云澹荡满平湖，渺渺烟波接绿芜。芳甸雨过花竞笑，画桥风起柳相扶。

莺歌鸟语天然曲，水秀山清自在图。胜景已超尘世界，何须驾海访蓬壶。
次韵同年诸公环碧叙同年会
陈造（宋代）

聚首论年不计官，寥寥故事复开端。
俯容我辈输心语，更遣时流洗眼看。
庾亮宾筵无尽兴，昌黎文饮有馀欢。
舍人妙句还新样，白雪赓酬政自难。
中秋待月以平分秋色一轮满分韵得色字
钱孟钿（清代）

重帘烛暗露华白，桂树凝寒掩瑶魄。为恐人间感别离，飙轮不转纤云织。

几家弦管盼清辉，何来匹练澄空碧。影娥池冷镜奁尘，天外徒横秋一色。

银汉无声不记年，琼楼有梦空成夕。回头容易参商隔，今日当筵须共惜。

越鸟南飞未有期，秦山西去犹为客。愿留光景十分满，莫使深杯等閒掷。
溪头
杨与立（宋代）

肖头石磴坐盘桓，时见修鳞自往还。
可是水深鱼极乐，不须妄想要垂竿。
除夕感怀
张印（清代）

廿年作客黄金台，有婿乘龙今归来。忽念远嫁向东越，萧然忍对残冬雪。

此时我何忆，所忆母与兄。相望不相见，两地难为情。

况母今年七十高，兄谋甘旨官京曹。潼关有家归不得，饥驱两鬓霜华飘。

忆甘奉姑宣南住，不归旬日一把晤。往来数数将车迎，家常共话欢平生。

不苦冻泥溅裙裤，但觉春风生户庭。一日夫婿下枢直，手携鹿尾称上赐。

急索箧中旧貂裘，命质香醪谋一醉。留兄共饮午窗前，此中风味殊新鲜。

半酣呼人迎我母，省识此乐真稀有。可怜年事多未完，犹道今朝二十九。

我职中馈时入厨，洗手亦复同围炉。薄暮母去坐无语，始悟宵来已岁除。

故乡胜似他乡远，我今来秦反愁惘。亦有梅花插胆瓶，依然狂雪大如掌。

当时两家俨如一，今日一身难化两。儿女守岁不思眠，事事上心犹昔曩。

白云飞处是京华，料母回头同此想。吁嗟！好花不久妍，好月不常圆。

身为既嫁女，骨肉安得长为欢。母今不归我行去，天南地北相逢难，令人念此郁郁摧心肝。
幽意
李新（宋代）

步步金莲何可得，朝朝琼树有无新。
那能寇录逃名姓，早醉长安一息春。
邻园花成欲具旬会病未果二首
王洋（宋代）

矫春意谓已坚牢，次第千林散锦袍。
恐有天魔妒妍好，遽连风雨作粗豪。
读杜牧集
释智圆（宋代）

谗佞当面唾，轻生不得殳。
去邪空有志，嫉恶奈无徒。
后世名垂远，当时道亦孤。
荒齐独怀感，残日照庭芜。
伤曹吉甫之死
刘勋（金朝）

官职虽低首不低，争教有志竟空赍。向人指画将何语，卧壁糊涂不解题。

小女绕床犹戏剧，老兵伏地亦悲啼。春风系马庭前树，只想东斋醉似泥。
爱亭
元绛（宋代）

朱轓何事独来频，不为溪山只为民。
最爱年年禾稻熟，时丰自有壤歌人。
赠杨秘书巨源
白居易（唐代）

早闻一箭取辽城，相识虽新有故情。清句三朝谁是敌，

白须四海半为兄。贫家薙草时时入，瘦马寻花处处行。

不用更教诗过好，折君官职是声名。
和西吾师山居
徐时进（明代）

结屋藏空谷，翛然隔世嚣。半龛留月住，四壁倚云牢。

泉绕铛边净，山围枕畔高。有人时问偈，一任叩扉劳。
次韵子瞻初到杭州见寄二绝
苏辙（宋代）

吏治区区岂不任，吴中已自富才能。
还应占位书名姓，学取蓝田崔县丞。
试尽风波万里身，到官山水却宜人。
君知晏子恩仍厚，还与従来旧卜邻。
贤者之孝二百四十首·乐颐之
林同（宋代）

痛殊未易忍，绝不一呻吟。
岂复知身疾，惟愁戚母心。
过泰山巨上人兰若得阴字
乔亿（清代）

凉飙肃晴野，清磬隔前林。古寺行人少，寒山落叶深。

孤筇随竹影，一径入萝阴。渐觉禅居近，空香引道心。
次韵玉汝弟乞致仕不允
韩维（宋代）

人生大节在行藏，七十归休有旧章。
红旆碧幢虽帝宠，紫嵩清颍是吾乡。
老依莲社心冲寞，梦绕榆关路杳茫。
何日安车解归鞅，浊醪鸡黍晏东岗。
贺兄得节二首
姜邦达（宋代）

难兄位品亚司空，腰下金章指日重。
昼锦荣归何太晚，举头何啻仰高峰。
游洞霄和坡仙韵
史宗恺（宋代）

水非凡浊石非顽，水石萦回九锁间。
游客步随清浪起，道人身似白云闲。
仙岩泉滴琼音碎，古木风轻宝盖翻。
共酌翠蛟亭上酒，翠光相与映红颜。
题岩壑孤舟图
虞堪（明代）

我将投栖岩壑，爱此松萝绝尘。欲唤沧洲艇子，不知黄袄何人。
答梅圣俞寺丞见寄
欧阳修（宋代）

忆昔识君初，我少君方壮。
风期一相许，意气曾谁让。
交游盛京一，樽俎陪丞相。
騄骥日相追，鸾凰志高扬。
词章尽崔蔡，论议皆歆向。
文会忝予盟，诗坛推子将。
谈精锋愈出，饮剧欢无量。
贾勇为无前，余光谁敢望。
兹年五六岁，人事堪凄怆。
南北顿暌乖，相离独飘荡。
失杯由画足，伤手因代匠。
移书虽激切，拙语非欺诳。
安知乃心愚，而使所言妄。
权豪不自避，斧质诚为当。
苍皇得一邑，奔走踰千嶂。
楚峡听猿鸣，荆江畏蛟浪。
蛮方异时俗，景物殊气象。
绿发变风霜，丹颜侵疾痒。
常忧鵩鸟窥，幸免江鱼葬。
今兹荷宽宥，迁徙来汉上。
憔悴戴囚冠，驱驰嗟俗状。
王事多倥偬，学业差遗忘。
未能解绶去，所恋寸禄养。
举足畏逢仇，低头惟避谤。
忻闻故人近，岂惮驱车访。
一别各衰翁，相见问无恙。
交情宛如旧，欢意独能强。
幸陪主人贤，更值芳洲涨。
菱荷乱浮泛，水竹涵虚旷。
清风满谈席，明月临歌舫。
已见一阳人，重闻画楼唱。
怡然台郁写，蹔尔累囚放。
自从还邑来，会此骄阳亢。
神灵多请祷，租讼烦笞榜。
犹须新秋凉，汉水临清漾。
野稼荡浮云，晴山开叠障。
聊以助吟咏，亦可资酣畅。
北辕如未驾，幸子能来贶。
未有吟
邵雍（宋代）

未有一分让，先有十分争。
所丧者实事，所得者虚名。
偈颂二十二首
释道生（宋代）

今朝八月十五，天色半阴半雨。
几多门外游人，不睹月圆当户。
也好笑，又堪嗟。
争似西湖寺里一队古佛，参退归堂喫茶。
黄山歌
汤复（清代）

老人今年七十七，家在黄山东之侧。
山距吾家百余里，梦寐常劳面未觌。
今年鼓勇扶筇往，彳亍危岑神惕惕。
步步跻攀绝援引，崖石刮耳壁摩鼻。
天生老骨不知疲，眼看松石步登陟。
堕崖坠壑都无谓，纵死兹山意亦得
游曹溪
刘克正（明代）

道在无生悟者稀，迟来犹得款禅扉。天开宝地蟠龙象，人自祇园授钵衣。

溪上云霞常映带，山中兰若岁芳菲。劳劳尘土多年梦，暂向空门学息机。
题鼠狼捕雀图
张侃（宋代）

三雀相逐枯竹低，鼠狼睥睨雀高飞。可怜一雀翎翅短，天寒日暮充尔饥。

充作饥肠仅一饱，雀雀悲鸣犹未了。至今不敢视枯竹，拣得寒林深处宿。
结友四清
邓林（宋代）

飘风吹游尘，古道少人行。
泾水化为泥，沧江污吾缨。
嗟余偭上巧，世外陶閒情。
众芳怨鞠秽，不忍葹菉盈。
庚领姿皑皑，渭川色青青。
三闾播秋思，九韶铿乐声。
萧然庭宇中，对之成五甭。
滔滔扬波者，剑首一吷轻。
灵修党见知，冰霜憺姱名。
游侠儿
李山甫（唐代）

好把雄姿浑世尘，一场闲事莫因循。

荆轲只为闲言语，不与燕丹了得人。
赠张永夫
陈睿思（清代）

卢仝家贫无长物，一婢一奴屋数间。先生之贫异于是，破灶颓堕寒无烟。

途穷厌见俗眼白，饿死不食嗟来食。骄儿不袜脚冻皴，老妻无食面黧黑。

一间茅屋四壁空，雨淋日炙号长风。蟏蛸入户苍鼠立，夜寒僵卧牛衣中。

屯蹶否塞贫且病，忧思感愤明其衷。险语突兀泣神鬼，奇气磊落撑苍穹。

豪家婢仆何昌丰，睢盱俳笑老秃翁。白日晦昧吾道穷，此辈何足填心胸。

喘月之牛负涂豕，纷纷轻薄应如此。君不见季次原宪留清名，斯人今日常不死。
梅花集句 其一○八
李龏（金朝）

童初宫里雨斑斑，粉落香肌汗未乾。五月京尘渴人肺，满将春色上金盘。
沁园春（浙江观澜）
陈人杰（宋代）

日薄风狞，万里空江，隐隐有声。旋千旗万棹，一时东指，青山断处，白浪成层。渐近渐高，可惊可喜，欻作雪峰楼外横。教人讶，是蛟斗龙争。

属镂忠恨腾腾。要句践城台都荡平。奈岸身不动，潮头自落，又如飞剑，斫倒鼍城。若到夜深，更和月看，组练分明十万兵。尤奇特，有稼轩一曲，真野狐精。
次韵鲍仲山官居临大池傍鲍题以协趣取谢宣城所谓后协沧洲趣之句也
周紫芝（宋代）

参军诗古清而臞，清瑶绕屋分西湖。长安城中开八陌，心知此地人皆无。

草阁波平少傍舍，卧看晴沙鸟飞下。眼无公事儿自痴，句有澄江官颇暇。

吾生已老心怀羞，为饥索米亦有求。闻君稍动谢守趣，令我转忆江南洲。

诗成况复终少味，五字故坚不知畏。可怜未识故将军，应似当年灞陵尉。
小山诗
崔仲方（隋代）

昆丘本难陟，轩台不易朝。还往麟洲上，时听凤凰箫。

霞观文犀簟，香林碧玉条。且学烧丹甑，何假摘灵桃。
点绛唇（和王元渤舍人见贻）
刘一止（宋代）

岁月飘流，故人相望如箕斗。畔愁千首。诗骨能清瘦。

白日昆鸟弦，同看春风手。君知否。袖痕别后。犹有临歧酒。
望中条山有怀吴天章玉溪隐居
陈奕禧（清代）

雪晴初日照，历历中条岑。下有幽人宅，长邻洞壑深。

松门闲倚杖，潭水坐清心。静听风泉落，泠然弹玉琴。
送徐主事还金陵
何景明（明代）

送客出门三月暮，片帆遥见石头城。南方山水登仙兴，北望星辰恋主情。

花暗河津天雨细，月残江馆夜潮平。凤凰台上重回首，六代繁华野草生。
白乐天有渭上雨中独乐十馀首仿渊明予寓宛丘居多暇日时屡秋雨仿白之作得三章 其一
张耒（宋代）

寒极则有暑，晦久则有明。开辟迄今兹，此理信可凭。

炎炎者易迄，巍巍者必倾。圣智无奈何，况此愚昏氓。

设罗以猎兽，切骨陷其膺。重势以镇物，悬绝压其肱。

纵使贲与育，力有不获呈。物情千万变，可尽得经营。

不如寂寞士，葛带而兰缨。无求复无忧，容貌甚和平。

况兹积雨馀，秋气日姿清。悠然有佳兴，美酒时一倾。
送倪巨济将仕
韩驹（宋代）

汴流六月翻黄沙，小舟兀浪如乘槎。赤日下照烘朝霞，腹鸣肩举气喘呀。

乱眠仆夫股相加，柁楼晨饭羹黄茄。时时矫首望土岸，木末殷转江州车。

渴逢石泉不得汲，椎鼓催发无停檛。问君何为趣还家，答云五载居京华。

夜窗读书眼生花，每食不饱潜咨嗟。母发半白弟髻丫，有妹久阙躬丝麻。

寄书细字如昏鸦，问胡眷恋归期赊。来时书笈手自拿，今归上堂两脚靴。

寿觞要及开霜瓜，子志如此良可嘉。劝子博学如横罝，麋麟兔鹿尽所遮。

或典而法浮而葩，要归于正谨去邪。行如种植慎萌芽，念当务实勿求誇。

我行买犊耕三巴，伫子佳誉来天涯。
奉和裴侍中将赴汉南留别座上诸公
刘禹锡（唐代）

金貂晓出凤池头，玉节前临南雍州。暂辍洪炉观剑戟，

还将大笔注春秋。管弦席上留高韵，山水途中入胜游。

岘首风烟看未足，便应重拜富民侯。
寄題毛君先生蓮华峰菴
范成大（宋代）

天台一萬ハ千丈，蓮華峰在諸峰上。
峰前結屋屋打頭，獨有幽人自來往。
湖海雲遊二十春，歸來還作住菴人。
漫山苦蕒食不尽，繞屋长松为四鄰。
丹訣三千满雲笈，往来且喜無交涉。
清晨石上一爐香，此時天地皆訢合。
我衰無力供樵蘇，尚能相伴煖圑蒲。
但願瘦笻緣未斷，會把蓮峰分一半。
赠冯慕冈华省衷何玉岘南还 其一
张萱（明代）

往事诚颠覆，今王自圣明。孤臣濒万死，中诏赐馀生。

司马能逃腐，弘羊正待烹。已闻干象纬，不用借公卿。
樯乌
梅尧臣（宋代）

樯头飞去乌，夜夜啼声碎。
犹不如水禽，双栖向烟外。
烟外少分张，渚间多翳荟。
休同八九子，反哺人谁爱。
送大司空万安朱公进太保驰驿南归 其二
王世贞（明代）

带玉摇光下帝阍，即教蝇点转成恩。令狐陵史先皇旧，司马河成异代言。

六传赐驰腾紫陌，千官出饯拥青门。他人自喜中山箧，公意从宽北海尊。
用韵酬翟曾二倅和章
虞俦（宋代）

诗成开府让清新，纸扫溪藤笔弄银。
斗转苍龙归北望，日行黄道傒东巡。
人情自是随时变，天意何私与物春。
官里簿书殊未了，不知花事属何人。
无名氏青县察院留题诗
崔旭（清代）

县古当衢路，行台枕碧流。蝉声喧树里，帆影度墙头。

疆场传多事，桑麻报有秋。忧愁惟尽瘁，风雨入沧州。
圜丘歌八首 其四 諴夏
牛弘等奉诏作（隋代）

肇禋崇祀，式奉尊灵。因高尽敬，扫地推诚。六宗随兆，五纬陪营。

云和发韵，孤竹扬声。我粢既絜，我酌惟明。元神是鉴，百禄来成。
翻书见舍弟去年自寿归郓道中诗怅然怀想久不作诗因集句为答用渭城体可歌也 其三
刘跂（宋代）

汶阳归客泪沾巾，莫厌伤多酒入唇。暂时相见还相送，水远山长愁杀人。
后秋兴八首中秋十九日，暂回村庄而作 其一
钱谦益（清代）

三匝惊乌未出林，危柯荒楚郁萧森。一区环堵方朝雨，四野穹庐尚夕阴。

自丧乱来馀破胆，除君父外有何心？石城又报重围合，少为愁肠缓急砧。
焦篱店醉题（时看弄邵翁伯）
卢纶（唐代）

洛下渠头百卉新，满筵歌笑独伤春。

何须更弄邵翁伯，即我此身如此人。
西平乐
杨泽民（宋代）

圃韭畦蔬，嫩鸡野腊，邻酝稚子能赊。罗幕新裁，画楼高耸，松梧柳竹交遮。应便作归休计去，高揖渊明，下视林逋，到此如何，又走风沙。都为啼号累我，思量事、未遂即咨嗟。

边年奔逐，旁州外邑，舟楫轻扬，鞭□倾斜。仍冒触、烟风遂险，风雪纵横，每值初寒在路，炎暑登车，空向长途度岁华。消减少年，英豪气宇，潇洒襟怀，似此施为，纵解封侯，宁如便早还家。
题富阳严先生祠耕春堂
金履祥（宋代）

西望先生旧钓台，无穷山色锁崔嵬。
閒妇故国耕春雨，遂起颓风生暮雷。
万事尽随江水去，千年宁几客星来。
北山今有何夫子，不入经筵亦草莱。
琉璃厂行
劳之辨（清代）

长安游冶兼佳丽，春日春风盛鸣曳。白雀争燃莲刹镫，青蛾竞访梳台髻。

正阳门外闹元宵，金犊花骢意气骄。十里香尘迷锦幛，三更烟火走虹桥。

繁华更属琉璃厂，五色云中黄赤壤。装得龙楼帝子居，烧成鸳瓦冬官掌。

人工天巧让皇都，赛月光侔不夜珠。琥珀枕由脂作骨，琉璃钟是玉为肤。

陶中变化多奇异，娱人能惬儿童意。觱篥吹来关塞声，葫芦现出鱼龙戏。

官署前头作广场，鼎彝书画布成行。子卿善相君平卜，列肆垂帘一一忙。

踏歌连臂无休歇，为趁兰镫并华月。玉漏频移纵胜游，金吾不禁因佳节。

僦居两载厂门东，年去年来叹转蓬。君不见彩胜银幡仍似昨，春寒又起落梅风。
寓山看梅
祁德琼（清代）

楼敞云阴薄，伤心花外来。风和新柳出，云尽老梅开。

香气迎妆粉，春光照径苔。贪看千片玉，日暮尚徘徊。
二月二十二日集陶然亭
郑孝胥（清代）

水光明灭入高寺，戴雪西山耀天际。推窗满眼是江湖，今日江亭最清丽。

江亭佳处在一旷，十丈车尘隔人外。下车登阁似登山，步步层层带吟思。

林梢草根动黄绿，观阙遥空隐丹翠。清谈何必遽流涕，坐送斜阳足馀味。

小丘迤北特孤耸，于此置楼有殊致。若能张镜吸山光，卧看方知胜閒对。

我来数旬本闲客，况值胡公怀去志。诸贤傥念会合难，莫惜看花数联袂。
禁中寓
白居易（唐代）

西轩草诏暇，松竹深寂寂。月出清风来，忽似山中夕。

因成西南梦，梦作游仙客。觉闻宫漏声，犹谓山泉滴。
哭环州先生
艾性夫（元代）

曾随计吏上青霄，折翅归来困一瓢。
湖海十年乌绕树，功名两字鹿眠蕉。
山图不及生前买，诗板姑留死后雕。
地下修文应未恶，寒蛩虚馆雨萧萧。
次韵杨梅
方岳（宋代）

筠笼带雨摘初残，粟粟生寒鹤项殷。
众口但便甜似蜜，宁知奇处是微酸。
蒲中杂咏 披风亭
赵鼎（宋代）

飞步临风亦快哉，雌雄何苦赋兰台。只凭一弄渔舟笛，唤得凉飙渡水来。
句
刘筠（宋代）

鸱蹲野芋谁为尹，雪积泉盐久置官。
子约日耽内典因赠
皇甫汸（明代）

积雨淹幽径，高云翳远峰。披经诠范绩，就佛礼何颙。

华悴观朝槿，清虚鸣夜蛩。非缘禅悟早，那使宦情慵。
更衣曲
刘禹锡（唐代）

博山炯炯吐香雾，红烛引至更衣处。
夜如何其夜漫漫，邻鸡未衣寒雁度。
庭前雪压松桂丛，廊下点点悬纱笼。
满堂醉客争笑语，嘈囋琵琶青幕中。
虎丘中秋夜
张岱（明代）

虎丘八月半，土著流寓、士夫眷属、女乐声伎、曲中名妓戏婆、民间少妇好女、崽子娈童及游冶恶少、清客帮闲、傒僮走空之辈，无不鳞集。自生公台、千人石、鹅涧、剑池、申文定祠，下至试剑石、一二山门，皆铺毡席地坐，登高望之，如雁落平沙，霞铺江上。天暝月上，鼓吹百十处，大吹大擂，十番铙钹，渔阳掺挝，动地翻天，雷轰鼎沸，呼叫不闻。更定，鼓铙渐歇，丝管繁兴，杂以歌唱，皆“锦帆开，澄湖万顷”同场大曲，蹲踏和锣丝竹肉声，不辨拍煞。更深，人渐散去，士夫眷属皆下船水嬉，席席征歌，人人献技，南北杂之，管弦迭奏，听者方辨句字，藻鉴随之。二鼓人静，悉屏管弦，洞萧一缕，哀涩清绵，与肉相引，尚存三四，迭更为之。三鼓，月孤气肃，人皆寂阒，不杂蚊虻。一夫登场，高坐石上，不箫不拍，声出如丝，裂石穿云，串度抑扬，一字一刻。听者寻入针芥，心血为枯，不敢击节，惟有点头。然此时雁比而坐者，犹存百十人焉。使非苏州，焉讨识者！
思归
宋祁（宋代）

心悸真摧橹，年衰逼异糧。
西征何日赋，东走向来狂。
遂隔承明谒，虚称建礼郎。
去都魂黯黯，思幄泪浪浪。
见{上艹下戾}惭纡绶，逢荷误索囊。
醒无次公酒，老畏侍中香。
前席初延问，烦言已中伤。
翕眉争恃笑，绕指讵容钢。
事隐或投杼，根危因拔杨。
阴收主父草，几落尝人章。
雾露淮天恶，亭皋楚塞长。
平时犹有感，尔日固迴肠。
溪涨淹蒲牒，洲风挫药房。
芿区晴外远，山疊暝前苍。
毒虺寒犹蠚，饥豺昼不藏。
若为贪坐阁，自此戒垂堂。
沦骨深恩在，雕蟲绪业荒。
身孤惟夕梦，时到黼帷傍。
别两绝 其一
邵雍（宋代）

楼外花深碍小车，难忘有德见思多。欲凭桃李为之谢，桃李无言争奈何。
故陈氏画像赞
黄庭坚（宋代）

女归能妇，义止宜家。
谁其向道，探深见遐。
入古人室，立妙法句。
自履实地，告人悟处。
忽尔心疾，累岁狂痴。
为忘我难，使人厌之。
迨其解化，庄语告戒。
堂堂夫人，凌郑同派。
兰若即事
王伯稠（明代）

兴来时野眺，小立倚柴扉。
一雨清波动，双林片月归。
山飖藏竹语，水鸟出花飞。
不觉空烟暮，蒙蒙翠湿衣。
僧字止中
释智愚（宋代）

炼实而食，择木而棲。
灵灵自晦，物物难齐。
秋敛巢虚睡稳，梦破月印清溪。
次秀野杂诗韵 其五 又五绝卒章戏简及之主簿
朱熹（宋代）

高士沉迷簿领书，有时红糁缀玄须。定知不著金柈贮，儿女心情本自无。
哭肯堂赵公拟老杜八哀体
方回（元代）

飞鸿离鱼网，玉石有俱焚。
冥冥岂无志，鬼物妒玙璠。
今代赵广汉，谁欤哀王孙。
粹然东南稟，顽薄推廉敦。
悠悠桐江水，父老至今言。
听讼古楠下，审克薛且温。
郡将不解事，祸变生军屯。
婺米给湿腐，营垒胡无飧。
出甲火府库，僚吏争溃偾。
黄堂坐者谁，微服逾缺垣。
公急啊府寺，众涅忽自蹲。
大呼好知县，肩舆坐和辕。
卒辈匪怙乱，猾刻专饕惛。
各欲赡老幼，等死有本原。
公仇斥私橐，致米诸乡村。
稍抚以金帛，汝饱可无喧。
顷刻事底定，阖城免屠燔。
声名由此起，褒语本天阍。
就擢半刺吏，遄又典大藩。
东西浙河节，祥刑谨平反。
芟乱保乡郡，剿馘歼盗根。
我时守马目，邻疆约相援。
天地既翻覆，气数难预论。
箕子歌麦秀，邵平灌瓜园。
展转落闽峤，劲翮终弗骞。
燕赵朔风路，饮马滹沱浑。
据鞍始识面，鸡群见丹鵷。
乍聚忽骤散，岁月流沄沄。
不谓桑梓地，辱公弭朱幡。
草堂屈大尹，惊农压篱樊。
屡接月下麈，稍醉花前樽。
近之若冰雪，三伏无歊袢。
一朝怪事作，传闻声为吞。
奴告主者斩，贞观法令存。
况乃肆诬衊，奸人执仇冤。
众知无是事，避嫌口若鞬。
衢州之驵胥，移文恣澜翻。
至欲加钳绁，责以徒步奔。
意公即自裁，足快私排拫。
扁舟载公去，戈戟围其门。
面对事即白，大明揭覆盆。
受辱固已甚，何待加办圈。
析爵地千里，如古诸侯尊。
飞语一点染，视苦砧上饨。
二子縻讥禁，远睨惊弟昆。
竟尔病疽背，不得旋车轩。
彼兇甚枭獍，俗薄徒实繁。
非人类则已，心愧当自扪。
鸣呼古明哲，岂不忧元元。
沮溺隐季叔，唐虞有由拳。
与其青蝇矢，狼藉污瑶琨。
孰与逃閴寂，忍饥撷兰荪。
我贱无力气，淖曾不能掀。
贫亦靡赙賵，奠酹无鸡豚。
激烈拟八哀，些歌招公魂。
万古万万古，遗退凄乾坤。
五羊官舍春尽晚步西园荷桥
杨万里（宋代）

波底金鸦夺眼明，脚根螮蝀界天横。
瘦藤欲度还休去，试数荷钱几个生。
念奴娇·用东坡赤壁韵
辛弃疾（宋代）

倘来轩冕，问还是、今古人间何物？旧日重城愁万里，风月而今坚壁。药笼功名，酒垆身世，可惜蒙头雪。浩歌一曲，坐中人物三杰。
休叹黄菊凋零，孤标应也，有梅花争发。醉里重揩西望眼，惟有孤鸿明灭。万事从教，浮云来去，枉了冲冠发。故人何在？长庚应伴残月。
简何同叔
陆游（宋代）

白发都门客，青灯夜雪时；尽捐尘世事，细看月湖诗。
格律冰霜敌，襟怀猿鹤知。
吾侪端後死，此事要深期。
送章秘书
郭祥正（宋代）

君心抱太古，不肯屈世人。匹马遍朔方，扬帆出天津。

九疑连天洞庭阔，长歌愁杀苍梧神。更将美酒吊楚屈，离骚继作疑前身。

两姬不洒望夫泪，一笑岳阳楼上春。丈夫得意且为乐，百年变化随埃尘。

如何南还过我别，却言北去朝天阙。上书力诉元兄冤，洗眼看君成一节。

劝君事直还收身，速返东南弄白云。功名汲汲竟何益，韩彭取笑武陵人。
补祝叔臧先生四十双寿

汪春源（清代）

在山泉水清如许，横海风涛幻亦奇。入社名流皆北面，传觞盛会又南皮。

弄孙喜点汾阳颔，偕老欣齐德曜眉。愧我却超刚入幕，效颦聊晋祝延诗。
八月十五夜有怀
梅尧臣（宋代）

天为水苍玉，月拕潭面冰。
万里绝瑕玷，百文已澄凝。
山河了然在，星斗光莫增。
借问九州内，岂无阴云兴。
缅怀去年秋，是夜客广陵。
太守欧阳公，预邀三四朋。
乃值连连雨，共饮陈华灯。
既醉公有咏，属和予未能。
强赋石屏物，固惭无所称。
今来宛溪上，柳以故岁徵。
昌明正若此，霢霂且何曾。
美景信难并，康乐语足凭。
盘洲杂韵上 末利菊
洪适（宋代）

化工将末利，改作寿潭花。零露团佳色，鹅黄自一家。
武穆坟
宋无（元代）

若论将军勇，神京反掌图。中原数千里，可惜葬西湖。
古北口守岁二首 其一
刘敞（宋代）

春渡辽东海，星回幕北天。悠悠乡国别，明日便经年。
赠李十一
元稹（唐代）

淮水连年起战尘，油旌三换一何频。

共君前后俱从事，羞见功名与别人。
抚州对事后送外生宋垓归饶州觐侍呈上姊夫
戴叔伦（唐代）

淮汴初丧乱，蒋山烽火起。与君随亲族，奔迸辞故里。

京口附商客，海门正狂风。忧心不敢住，夜发惊浪中。

云开方见日，潮尽炉峰出。石壁转棠阴，鄱阳寄茅室。

淹留三十年，分种越人田。骨肉无半在，乡园犹未旋。

尔家习文艺，旁究天人际。父子自相传，优游聊卒岁。

学成不求达，道胜那厌贫。时入闾巷醉，好是羲皇人。

顷因物役牵，偶逐簪组辈。谤书喧朝市，抚己惭浅昧。

世业大小礼，近通颜谢诗。念渠还领会，非敢独为师。
送左子声赴金陵收父骨归葬
周巽（元代）

哀哀歌蓼莪，戚戚左氏子。悠悠感中怀，靡靡去故里。

痛父骨未收，隐忧彻肝髓。孤舟过金陵，惜别临鹭水。

岸柳情依依，江波寒瀰瀰。旅榇几时归，山中白云起。
送赴省诸友·林汝大
刘克庄（宋代）

天性怜才老未衰，爱君笔力绝新奇。
引弦连发天山箭，举手高新月窟枝。
藻蕴科名通谱牒，旦希优劣系修为。
穷人只有诗堪赠，空耸山肩撚雪髭。
送宫人入道
韦应物（唐代）

舍宠求仙畏色衰，辞天素面立天墀。金丹拟驻千年貌，

宝镜休匀八字眉。公主与收珠翠后，君王看戴角冠时。

从来宫女皆相妒，说著瑶台总泪垂。
谢灵运赞
释广闻（宋代）

平生几緉屐，自觉山招我。不知身入画，只贪山色好。
一百五多叶白牡丹答陈度支二首 其二
刘敞（宋代）

嵩少雨晴寒食时，年年驿使按瑶墀。尘埃落莫长安陌，笑倚春风不自知。
度章水道中戏用城字韵呈驹甫师川
李彭（宋代）

楚波不动晚山青，顾兔西来照我行。野鸟钩辀如有意，渔歌欸乃亦多情。

湖边倒载思山简，机上回纹念始平。欲觅澄江如练句，乞灵须向谢宣城。
山间次季芳韵
真山民（宋代）

好山多在眼，尘事少关心。
风竹有声画，石泉无操琴。
许猿分野果。留鹤衬云林。
临江仙
石孝友（宋代）

常记梦云楼上住，残灯影里迟留。依稀绿惨更红羞。露痕双脸泪，山样两眉愁。

数片轻帆天际去，云涛烟浪悠悠。今宵独宿古江头。水腥鱼菜市，风碎荻花洲。
青松赠林子
欧阳修（宋代）

青松生而直，绳墨易为功。
良玉有天质，少力磨与◇。
子诚怀美材，但未遭良工。
养育既坚好，英华充厥中。
於谁以成之，孟韩荀暨雄。
酬西蜀广济大师见寄
齐己（唐代）

犹得吾师继颂声，百篇相爱寄南荆。卷开锦水霞光烂，

吟入峨嵋雪气清。楚外已甘推绝唱，蜀中谁敢共悬衡。

应怜无可同无本，终向风骚作弟兄。
天津感事二十六首
邵雍（宋代）

凤凰楼观冷横秋，桥下长波入海流。
千百年来旧朝市，几番人向此经由。
唐公以公累出知濠州
蔡襄（宋代）

湛湛清渠风力微，濠梁行客布帆归。
到官应过庄生庙，试问鹪鹏两是非。
除夜
郦权（金朝）

殊方节物老堪惊，病怯诸邻爆竹声。梨栗异时乡国梦，琴书此夕故人情。

眼看历日悲存殁，泪溅屠苏忆弟兄。白发明朝四十七，又随春草一番生。
送李烟客出塞二首·其二
黎遂球（明代）

丈夫宁惜别，一路笑桃花。
下水流澌动，临关怒木芽。
春情违蛱蝶，酒态在琵琶。
莫动将归思，风前有暮笳。
待舟西兴遣闷
释绍嵩（宋代）

海涌银为郭，吴疆与越连。
有山来枕上，无酒到愁边。
烈烈寒风起，悠悠落日悬。
孤舟未得济，少驻祖生鞭。
颂古十二首
释法泰（宋代）

不落因果何曾堕，不昧因果何曾脱。
当堂镜破两头忘，扫影灭踪无摸索。
无摸索，何倚托。
秋风吹梧桐，树叶呜嚗嚗。
和杜抚勾古意六首 其六
释德洪（宋代）

暮年一杯春，愁边赖开拓。醉乡归路稳，城郭见隐约。

万事付颓然，破帻风堕落。胸次竟何有，八窗洞空廓。
题方公院寄夏侯明府
贯休（唐代）

银地有余光，方公道益芳。谁分修藏力，顶有剃头霜。
经勘松风燥，檐垂坞茗香。终须结西社，此县似柴桑。
蝶恋花（即景）
何梦桂（宋代）

风信花残吹柳絮。柳外池塘，乳燕时飞度。漠漠轻云山约住。半村烟树鸠呼雨。

竹院深深深几许。深处人闲，谁识闲中趣。弹彻瑶琴移玉柱。苍苔满地花阴午。
至昭德
韩琦（宋代）

出却千山与万山，坦途由引达乡关。边垂未减宵衣念，闾里徒矜昼锦还。

忧国敢忘经日虑，治身能得几时闲。遥知上冢光荣处，只在州城一舍间。
过东里
李洪（宋代）

林迥苍烟古，篱疏橘柚黄。
天高风落木，岁晏稻登场。
无复老盆饮，空馀邻笛伤。
征鸿摩晓月，铩翮犯严霜。
喜晤栖碧上人
朱福田（清代）

与师一别三年久，忽地相逢贺监家。我自夜深扶病骨，忍寒同对白桃花。
书事十绝
曾惇（宋代）

江头柳木已参天，柳色花光日日妍。
惊怪田家频得醉，今年斗米不论钱。
叶万山以诗求诗为赋一首
林希逸（宋代）

闻说君家旧业儒，贪游到处曳长裾。学青乌子通砂法，傍紫阳翁故里居。

吟苦虽无堪煮字，交穷却有救贫书。虚中融结皆真理，朱蔡犹谈可但渠。
子夜吴歌九解赠李顺德于鳞 八解 其八
宗臣（明代）

自与君相别，剪刀日夜利。君有云锦裳，吾当为君制。
鸡犬
陆游（宋代）

贫家也复谨朝昏，小犬今年乞近村。
糖秕无多深媿汝，狺狺终夜护篱门。
秋夜
桓颙（唐代）

数夜独无欢，客心恒不安。近城闻鼓易，远寺听钟难。

月照窗边暖，风吹帘外寒。齐能罗帐里，独坐抱琴弹。
袁少年诗（猿）
佚名（唐代）

风波千里阔，台榭半天高。此兴将何比，身知插羽毛。

峰峦多秀色，松桂足清声。自有山林趣，全忘城阙情。

罗浮南海外，昔日已闻之。千里来游览，幽情我自知。
偈颂七十一首
释了惠（宋代）

李下不整冠，瓜田不纳履。
尀耐老臊胡，西来十万里。
疑杀东震旦人，将谓单传直指。
长相思 春日饮闲靓
黄媛介（明代）

花满栏。叶满栏。人醉言归情未阑。都来相见难。

道如兰。气如兰。随在云山日一竿。离心江上看。
乙卯生日
陈衍虞（清代）

黄发披两耳，聪听久已失。住世即百年，刚余二十七。

苟非松柏姿，经霜茂难必。家园伤久离，休影仍蓬筚。

乱中驹隙驶，皇览又此日。山友具鸡黍，祝我履旋吉。

老夫素支离，旅食资橡栗。锋镝交四野，埋照苦难密。

任运本无心，制龄讵有术。夕照倘未颓，诛藤缚松笔。
村游晚归感怀
李开先（明代）

青山衔半日，别去莫淹留。
烟敛孤村晚，芦残两岸秋。
僧归山后寺，人倚夕阳楼。
篱菊寒犹艳，邻牛夜不收。
傒奴为候吏，驽骑胜鸣驺。
世态如云变，年光逐水流。
塞翁非失马，庄叟叹牺牛。
横笛吹新恨，寒砧捣旧愁。
食场驹皎皎，在野鹿呦呦。
谤以虚名起，官因愚直休。
心长驰北阙，衰不梦东周。
日损潘郎貌，霜凋季子裘。
诗惭何水部，狂学白江州。
鸿宝终须献，明珠且莫投。
山精何处采，石髓杳难求。
无论朝中客，闲人亦白头。
效茶山咏杨梅
方岳（宋代）

五月梅晴暑正袢，杨家亦有果堪攀。
雪融火齐骊珠冷，粟起丹砂鹤顶殷。
并与文园消午渴，不禁越女蹙春山。
略如荔子仍同姓，直恐前身是阿环。
偈颂一百二十三首
释崇岳（宋代）

行亦禅，坐亦禅，
语默动静体安然。匝地普天收不得，
都来不直半分钱。
元日同唐孟先垫巾楼晏坐
程嘉燧（明代）

不知残腊即春朝，时见村翁过野桥。
欲访寒梅愁信远，稀闻爆竹觉人遥。
自开画幅闲寻壑，共对铜瓶晚听潮。
释子诗朋相间信，莫嫌还往日萧条。
送灵武李侍御
无可（唐代）

灵州天一涯，幕客似还家。地得江南壤，程分碛里砂。

禁盐调上味，麦穗结秋花。前席因筹画，清吟塞日斜。
左举善求草堂诗
洪适（宋代）

孤山佳处著茅庐，饱看云烟自卷舒。莫向淮南恋戎幕，松关恐有绝交书。
寄杨十三虞卿
李廌（宋代）

前年君去时，覆水坳堂中。
三年君不归，昨夜风雨惊破屋，
不知君蛟龙。壮士耻隐忍，
拔剑刺溃痈。三杯然诺许君死，
鱼腹置匕首，直入吴王宫。
{护下乙}镡历火飞，吐气成长虹。
义名如皦日，英气凌秋风。
赴嘉州过城固县，寻永安超禅师房
岑参（唐代）

满寺枇杷冬著花，老僧相见具袈裟。汉王城北雪初霁，

韩信台西日欲斜。门外不须催五马，林中且听演三车。

岂料巴川多胜事，为君书此报京华。
移岳州去房陵道中见海棠
张舜民（宋代）

马息山前见海棠，群仙会处锦屏张。
天寒日晚行人绝，自落自开还自香。
寄叔静
刘安上（宋代）

频年京阙暗胡尘，窃发桐庐更骇闻。食尽犬羊还自毙，火炎蝼蚁却须焚。

中原已有汾阳将，二浙谁驱下濑军。州郡虽严防守计，可将知略佐忠勤。
谒崔清献祠
殷辂（明代）

大厦宁将一本支，先生于此有深思。蜀杨已弭窥边衅，惠广曾调反侧师。

台鼎谁为经济侣，江湖且效傥忠祠。奄奄宋祚能延否，可是遗荣慕紫芝。
正气阁诗
朱琦（清代）

十有三忠萃于越，燕台肇祀春二月。绰楔大书正气阁，敬恭桑梓事尤烈。

自从甲申遘阳九，义士累累甘死守。东西两浙霾碧血，异代精灵孰先后。

庙貌首列倪施周，蕺山寓山典型留。王余张严并迭起，磊磊名姓光九幽。

迩来妖氛炽海国，舟山血战谁最力。同时杨尉死亦惨，嗟尔微官不负职。

稽山镜水搜逸志，宗君此举有深意。莫辞得酒同酩酊，要使僝夫识忠义。

九衢马足多黄埃，高楼徙倚生远哀。酒阑挥手各归去，南望苍凉隔烟树。